CELEX: C2004/284/53
Language: et
Date: 2004-11-20 00:00:00
Title: Kohtuasi T-379/04: J.-i 17. septembri 2004. aasta hagi Euroopa Ühenduste Komisjoni vastu

20.11.2004   
            
            
               ET
            
            
               Euroopa Liidu Teataja
            
            
               C 284/27
            
         J.-i 17. septembri 2004. aasta hagi Euroopa Ühenduste Komisjoni vastu
   (Kohtuasi T-379/04)
   (2004/C 284/53)
   Kohtumenetluse keel: itaalia
   J. esitas 17. septembril 2004 Euroopa Ühenduste Esimese Astme Kohtusse hagi Euroopa Ühenduste Komisjon vastu. Hageja esindaja on Carlo Forte.
   Hageja palub esimese astme kohtul:
   
               —
            
            
               tühistada ametisse nimetava asutuse 10. juuni 2004. aasta otsus, millega jäeti rahuldamata hageja kaebused sama asutuse 31. oktoobri ja 10. detsembri 2003. aasta otsuste peale, millega keelduti talle maksmast kodumaalt lahkumise toetust ja sisseseadmistoetust ning millega nõuti temalt nendel alustel saadud summade tagastamist, jättes kohaldamata Euroopa ühenduste ametnike personalieeskirjade VII lisa artikli 4 lõike 1 punkti a teise lõigu ning artikli 5 lõike 1, samuti artikli 85;
            
         
               —
            
            
               tühistada sama asutuse ülalnimetatud otsused 31. oktoobrist ja 10. detsembrist 2003;
            
         
               —
            
            
               võtta tarvitusele kõik meetmed hageja õiguste taastamiseks, s.h temale viiviste maksmine;
            
         
               —
            
            
               jätta kohtukulud kostja kanda.
            
         Õiguslikud alused ja peamised argumendid
   Hageja, kes töötas enne Euroopa Komisjoni teadusuuringute peadirektoraadi ajutise teenistuja ametikoha vastu võtmist teadurina Brüsselis asuvas Consiglio Nazionale di Ricersa's (Riiklik Uurimisnõukogu, edaspidi CNR), vaidlustab kostja poolt temale kodumaalt lahkumise toetuse ning sisseseadmistoetuse maksmisest keeldumise.
   Kostja seisukoht põhineb väitel, mille kohaselt valitsusasutuste hulka mittekuuluva CNR tegevust ei saa pidada Itaalia riigi tegevuseks, kuna ta ei esindanud ei viimase tahet ega otseseid huve.
   Hageja tugineb oma järeldustes kõigepealt personalieeskirjade VII lisa artikli 4 lõike 1 punkti a teise lõigu ning artikli 5 lõike 1 ebaõigele kohaldamisele väites, et Itaalia ametiisiku staatusega oleks pidanud kaasnema keeldutud summade maksmine. Belgia välisministeerium, väljastades talle “Carte d'identité spéciale” märkega “Fonctionnaire italienne en mission officielle en Belgique”, tunnustas hageja sellist ametiseisundit.
   Antud asjaga seonduvalt tuleks täpsustada, et CNR on avalik-õiguslik juriidiline isik, kellele riigi õiguskord omistab pädevusala (kuulub keskvõimule), materiaalsed vahendid ning organisatsioonilise struktuuri, mille täpsemalt moodustavad avalikud teenistujad ja nende suhtes kohaldatavad eeskirjad.
   Hageja viitab ka personalieeskirjade artikli 85 rikkumisele.